REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/290-19

18. novembar 2019. godine

B e o g r a d

ZAPISNIK

23. SEDNICE ODBORAZA ZDRAVLjE I PORODICU

ODRŽANE 15. NOVEMBRA 2019. GODINE

Sednica je počela u 9,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Dragana Barišić, dr Milovan Krivokapić, dr Desanka Repac, dr Danijela Stojadinović, dr Danica Bukvić, dr Svetlana Nikolić Pavlović, dr Muamer Bačevac i dr Radoslav Jović.

Sednici Odbora je prisustvovao zamenik člana Odbora dr Branko Popović (dr Ljubica Mrdaković Todorović).

Sednici nisu prisustvovali članovi Odbora: prof. dr Milan Knežević, Ružica Nikolić, Nemanja Šarović, Vladimir Đurić, prof. dr Dušan Milisavljević, dr Dragan Vesović, prof. dr Žarko Korać, kao ni njihovi zamenici.

Pored članova Odbora, sednici je prisustvovala narodna poslanica dr Borka Grubor.

Sednici su prisustvovali i iz Ministarstva zdravlja državni sekretar prof. dr Ferenc Vicko, rukovodilac Grupe za finansijsko planiranje i pripremu budžeta Snežana Simić i savetnik Milorad Dubak; iz Ministarstva finansija viši savetnik u Sektoru budžeta Olivera Ružić Poparić i iz RFZO-a direktor Sektora za finansije i ugovaranje zdravstvene zaštite Svetlana Tadin.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, koji je podnela Vlada, u načelu;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 22. sednice Odbora, koja je održana 25. septembra 2019. godine.

**Prva tačka dnevnog reda** – Razmatranje Predloga zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu

Doc. dr Darko Laketić, predsednik Odbora, podsetio je da saglasno članu 173. Poslovnika Narodne skupštine, odbori razmatraju predlog budžeta u skladu sa svojim delokrugom, a izveštaje sa mišljenjem dostavljaju nadležnom Odboru za finansije. Shodno tome, Odbor razmatra sredstva koja su predloženim zakonom opredeljena za Ministarstvo zdravlja.

Prof. dr Ferenc Vicko, državni sekretar Ministarstva zdravlja, istakao je da predloženi budžet za 2020. godinu, Razdeo 27 - Ministarstvo zdravlja, iznosi 32.668.796.000 milijardi dinara, te da on obuhvata sledeće delove odnosno glave: 27.0-Ministarstvo zdravlja u iznosu od 31.822.640.000 milijardi dinara; 27.1-Uprava za biomedicinu u iznosu od 17.389.000 miliona dinara; 27.2-Budžetski fond za finansiranje Crvenog krsta Srbije u iznosu od 300.000.000 miliona dinara i 27.3- Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji u iznosu od 528.767.000 miliona dinara.

Ukupni budžet Ministarstva zdravlja u 2020. godini je veći za 73,38% u odnosu na budžet iz 2019. godine, nakon rebalansa tog budžeta. U poređenju sa tekućom godinom, predloženi iznosi po glavama budžeta su: za 27.0- Ministarstvo zdravlja iznos je veći za 13.785.934.000 milijardi dinara; za Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji iznos je veći za 42.448.000 miliona dinara; Upravi za biomedicinu iznos je smanjen za 1.622.000 miliona dinara, dok je za Budžetski fond za finansiranje Crvenog krsta Srbije iznos ostao nepromenjen.

U okviru prvog dela budžeta - 27.0 Ministarstvo zdravlja postoji šest programa i opredeljeni iznos za svaki od ovih programa je sledeći: 1801 – Uređenje i nadzor u oblasti zdravstva: 35% ili 11.202.599.000 milijardi dinara; 1802 - Preventivna zdravstvena zaštita 4% ili 1.325.513.000 milijardi dinara; 1803 - Razvoj kvaliteta i dostupnosti zdravstvene zaštite: 3,5% ili 1.106.853.000 milijardi dinara; 1807 - Razvoj infrastrukture zdravstvenih ustanova 24% ili 7.731.930.000 milijardi dinara; 1808 - Podrška ostvarenju prava iz obaveznog zdravstvenog osiguranja 33% ili 10.400.000.000 milijardi dinara i Program 1809 - Prevencija i kontrola vodećih hroničnih neuzaraznih oboljenja: 0,2 ili 55.745.000 miliona dinara. Na kraju izlaganja naveo je iznose, predložene ovim zakonom, za različite projekte u okviru budžetskih programa.

Svetlana Tadin, direktor Sektora za finansije i ugovaranje zdravstvene zaštite u RFZO-u, predstavila je Finansijski plan Republičkog fonda za zdravstveno osiguranje za 2020. godinu, sa napomenom da je ovaj plan usaglašen sa revidiranom Fiskalnom strategijom za 2020. godinu sa projekcijama za 2021. i 2022. godinu. Ovim finansijskim planom uređuju se prihodi i primanja, rashodi i izdaci RFZO-a za narednu godinu i njegovo izvršavanje. S tim u vezi, ukupni prihodi i primanja Fonda planirani su u iznosu od 283.311.635 miliona dinara. Ove prihode čine: doprinosi za zdravstveno osiguranje u iznosu od 194.957.545 miliona dinara; transferi od budžeta u iznosu od 22.900.000 miliona dinara; transferi od ostalih organizacija obaveznog socijalnog osiguranja u iznosu od 59.561.520 miliona dinara i ostali prihodi i primanja u iznosu od 5.892.570 miliona dinara.

Planirani transferi od budžeta su: transferi za zdravstvenu zaštitu lica iz člana 16. Zakona o zdravstvenom osiguranju u iznosu od 4.600.000 miliona dinara; za zdravstvenu zaštitu lica obolelih od retkih bolesti u iznosu od 2.400.000 miliona dinara; za 35% naknade zarade usled privremene sprečenosti za rad preko 30 dana u vezi sa održavanjem trudnoće u iznosu od 3.300.000 miliona dinara; po osnovu smanjene stope doprinosa za zdravstveno osiguranje u iznosu od 12.200.000 miliona dinara. Ostali transferi od budžeta iznose 400.000 hiljada dinara i čine ih transferi po osnovu doprinosa za zdravstveno osiguranje za određena privredna društva po Zaključku Vlade u iznosu od 300.000 hiljada dinara i za podršku aktivnostima Banke reproduktivnih čelija u iznosu od 100.000 hiljada dinara.

Ukupno planirani transferi od budžeta sa razdela Ministarstva finansija iznose 12.500.000 miliona dinara, a sa razdela Ministarstva zdravlja ovi transferi iznose 10.400.000 miliona dinara.

Planirani rashodi i izdaci u iznosu od 283.311.635 miliona dinara predstavljaju rashode zdravstvene zaštite u iznosu od 260.734.098 miliona dinara, naknade osiguranim licima u iznosu od 15.400.000 miliona dinara i rashode sprovođenja zdravstvenog osiguranja u iznosu od 7.177.537 miliona dinara.

U okviru rashoda zdravstvene zaštite, ukupni rashodi primarne zdravstvene zaštite odnosno domova zdravlja i apoteka, po Programu 1821, iznose 90.245.698 miliona dinara, od čega je rashod na usluge lekova i medicinskih sredstava 51.615.000 miliona dinara, na stomatološke usluge 5.730.698 miliona dinara i na lekove koji se izdaju na recept 32.900.000 miliona dinara.

Program 1822 predstavlja rashode za sekundarnu i tercijarnu zdravstvenu zaštitu, za finansiranje rashoda u kliničkim centrima, kliničko-bolničkim centrima i opštim bolnicama u ukupnom iznosu od 150.018.400 miliona dinara, od čega su za pružanje usluga sekundarne i tercijarne zdravstvene zaštite predviđeni rashodi u iznosu od 101.975.000 miliona dinara, za lekove i medicinska sredstva u ovim ustanovama zdravstvene zaštite planirani rashodi iznose 45.643.400 miliona dinara, a za lekove licima obolelih od retkih bolesti planirani su rashodi u iznosu od 2.400.000 miliona dinara.

Ostala prava iz socijalnog osiguranja u okviru programa 1823 planirana su u ukupnom iznosu od 35.870.000 miliona dinara. Sredstva ovog programa predviđena su za: finansiranje usluga ustanova specijalizovanih za produženu rehabilitaciju - 3.700.000 miliona dinara; usluga instituta i zavoda za javno zdravlje - 3.400.000 miliona dinara; za ostvarivanje prava van teritorije Republike Srbije - 1.750.000 miliona dinara; za finansiranje pomagala i naprava - 5.500.000 miliona dinara; za usluge dijalize odnosno isporuke materijala za dijalizu - 3.800.000 miliona dinara; usluge koje pružaju ustanove socijalne zaštite -1.320.000 miliona dinara; usluge instituta i zavoda za transfuziju krvi, kao i instituta za virusologiju i imunologiju - 1.000.000 milion dinara. Ovo ukupno čini 20.470.000 miliona dinara rashoda koji se odnose na finansiranje zdravstvene zaštite u okviru ovog programa, dok je za finansiranje naknada usled privremene nesposobnosti za rad planiran iznos od 14.100.000 miliona dinara, a za naknadu putnih troškova 1.300.000 milion dinara.

Rashod za plate zaposlenih u zdravstvenim ustanovama primarnog, sekundarnog i tercijarnog nivoa zdravstvene zaštite, kao i za zaposlene u RFZO-u i stomatološkoj zdarvstvenoj zaštiti, planiran je u skladu sa Zakonom o budžetskom sistemu, kojim je predviđeno povećanje plata, počev od novembra 2019. godine. Za zdravstvene radnike zaposlene u ustanovama socijalne zaštite je predviđeno procentualno isto povećanje plata kao i za zdravstvene radnike zaposlene u zdravstvenim ustanovama.

Ukupno planirane plate i naknade plata sa socijalnim doprinosima na teret poslodavca, navedene u posebnom delu Finansijskog plana RFZO-a, za ustanove primarne, sekundarne i tercijarne zdravstvene zaštite, za koje Fond finansira plate i naknade plata za ugovoreni broj i strukturu zaposlenih radnika u ovim ustanovama, iznose 124.200.000 miliona dinara. Plate i naknade plate zaposlenih u stomatologiji planirane su u okviru usluga stomatološke zdravstvene zaštite u iznosu od 5.730.698 miliona dinara. Plate i naknade plate sa socijalnim doprinosima na teret poslodavca zaposlenih u RFZO-u planirane su u iznosu od 2.580.937 miliona dinara.

U okviru rashoda zdravstvene zaštite, koji su takođe navedeni u posebnom delu Finansijskog plana RFZO-a, planirani su lekovi za lečenje lica obolelih od retkih bolesti u iznosu od 2.400.000 miliona dinara. Planirana su sredstva i za uvođenje inovativnih terapija, koja za primarni, sekundarni i tercijarni nivo zdravstvene zaštite iznose 48.643.400 miliona dinara. Za uvođenje novih pomagala i naprava planirana su sredstva u iznosu od 5.500.000 miliona dinara. Po osnovu prava zaposlenih iz Posebnog kolektivnog ugovora, planirana su sredstva za uvećanje rashoda bolovanja i ostalih rashoda, na osnovu izvršene procene ovog uvećanja za 2020. godinu.

Prilikom sačinjavanja projekcije rashoda zdravstvene zaštite u 2020. godini, zdravstvene ustanove posebno su imale u vidu obavezu da postupaju u skladu sa instrukcijama ministra zdravlja, ministra finansija i v.d. direktora RFZO-a za efikasnije upravljanje sistemom finansiranja zdravstvene zaštite i kontrole troškova lečenja osiguranih lica.

Na kraju izlaganja, istakla je da se proširivanjem centralizacije postupaka javnih nabavki u RFZO-u, direktnim plaćanjem dobavljačima iz postupaka centralizovanih javnih nabavki od strane Fonda, u ime i za račun zdravstvenih ustanova, kao i unapređenjem informacionih sistema u zdravstvenim ustanovama i Fondu, očekuje racionalizacija u sistemu finansiranja rashoda zdravstvene zaštite, kao i to da se uštedom sredstava na ovaj način postigne mogućnost finansiranja primene novih tehnologija i terapija u 2020. godini.

Olivera Ružić Poparić, viši savetnik u Sektoru budžeta Ministarstva finansija, pozitivno je ocenila saradnju ministarstva nadležnog za poslove finansija sa Ministarstvom zdravlja, kao i sa RFZO-om i izrazila nadu da će ovaj zajednički rad doprineti unapređenju zdravstvenog sistema.

Doc. dr Darko Laktić je pohvalio predložen budžet za Razdeo 27 - Ministarstvo zdravlja, koji je u odnosu na 2019. godinu povećan za 13.826.760.000 milijardi dinara. Ovaj pomak, smatra, postignut je zahvaljujući velikoj finansijskoj dispiplini i konsolidaciji budžetskog sistema, što je zasluga i Vlade RS i predsednika. Posebno se osvrnuo na predloženo povećanje sredstava za Program 1809, koji se odnosi na prevenciju i kontrolu vodećih hroničnih nezaraznih bolesti, imajući u vidu da su prema poslednjoj analizi Svetske zdravstvene organizacije upravo ova oboljenja navedena kao vodeći uzrok smrtnosti u našoj zemlji. S tim u vezi, naglasio je značaj saradnje Odbora i izvršne vlasti u cilju jačanja preventivne zdravstvene zaštite i smanjenja učestalosti smrtnosti od ovih ali i svih drugih bolesti, kao i smanjenja radne nesposobnosti usled različitih povređivanja. Pohvalio je što su ovim budžetom sagledane potrebe i osetljivih, marginalnih grupa stanovništva. Paralelno sa svim ovim aktivnostima, istakao je važnost primene operativnog informacionog sistema u zdravstvu, pomoću kojeg se stiče uvid u sve značajne parametre i indikatore zdravstvenog stanja stanovništva. Na taj način se dobija baza podataka od velikog značaja za analizu zdravstva na regionalnom, državnom i lokalnom nivou. Takođe, uz pomoć ove baze podataka i adekvatnijeg sagledavanja situacije zdravstvenog stanja na terenu, lakše se mogu sprovoditi određene mere iz Agende UN o održivom razvoju do 2030. godine, ali i sve druge mere zacrtane domaćim internim aktima, a to je u krajnjem cilju zdrav čovek i zdravo stanovništvo. Zajedničkim radom očekuje da se u toku 2020. godine načini kvlitativan iskorak i što se tiče smanjenja hroničnih nezaraznih bolesti, ali i realizacije svega planiranog u oblasti zdravstva u ovoj godini.

Povodom ove tačke dnevnog reda nije bilo više predloga ni diskusije.

Odbor je u skladu sa članom 173. stav 2. Poslovnika Narodne skupštine, odlučio, jednoglasno (za 10 od ukupno 10 prisutnih), da predloži nadležnom odboru za finansije da prihvati Predlog zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, koji je podnela Vlada, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava je određen doc. dr Darko Laketić, predsednik Odbora.

**Druga tačka dnevnog reda** – Razno

Povodom ove tačke dnevnog reda nije bilo predloga ni diskusije.

Sednica je završena u 10,00 časova.

SEKRETAR PREDSEDNIK

Božana Vojinović Doc. dr Darko Laketić